หุ้นเอเชียเขียวยกแผง คลายกังวลการเมือง “อิตาลี”หลังพรรคการเมืองใหญ่ส่อแววจัดตั้งรัฐบาลผสม
หุ้นเอเชียเขียวยกแผง คลายกังวลการเมือง "อิตาลี" หลังพรรคการเมืองใหญ่ส่อแววจัดตั้งรัฐบาลผสม ขณะเดียวกันตลาดฯรับปัจจัยหนุนจากหุ้นกลุ่มพลังงานหลังราคาน้ำมันดิบ WTI ดีดตัวขึ้นกว่า 2% 
31 พ.ค. 2561

ผู้สื่อข่าวรายงานว่า ตลาดหุ้นเอเชียเช้าวันนี้ (31 พ.ค. 61) ปรับตัวเพิ่มขึ้นตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นเมื่อคืนที่ผ่านมา เนื่องจากนักลงทุนคลายความวิตกกังวลเกี่ยวกับสถานการณ์การเมืองในอิตาลี หลังจากมีรายงานว่าพรรคการเมืองใหญ่ของอิตาลีกำลังร่วมมือกันเพื่อจัดตั้งรัฐบาลชุดใหม่
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,163.40 จุด เพิ่มขึ้น 144.88 จุด, +0.66%
ดัชนี SSE Composite ตลาดหุ้นจีนเปิดวันนี้ที่ 3,061.83 จุด เพิ่มขึ้น 20.39 จุด, +0.67%
ดัชนี HSI ตลาดหุ้นฮ่องกงเปิดวันนี้ที่ 30,274.18 จุด เพิ่มขึ้น 217.39 จุด, +0.72%
ดัชนี TAIEX ตลาดหุ้นไต้หวันเปิดวันนี้ที่ 10,856.03 จุด เพิ่มขึ้น 34.86 จุด, +0.32%
ดัชนี KOSPI ตลาดหุ้นเกาหลีใต้เปิดวันนี้ที่ 2,428.83 จุด เพิ่มขึ้น 19.80 จุด, +0.82%
ดัชนี FTSE STI ตลาดหุ้นสิงคโปร์เปิดวันนี้ที่ 3,476.46 จุด เพิ่มขึ้น 32.51 จุด, +0.94%
ดัชนี FBMKLCI ตลาดหุ้นมาเลเซียเปิดวันนี้ที่ 1,731.65 จุด เพิ่มขึ้น 12.37 จุด, +0.72%
ขณะที่ สถานการณ์การเมืองในอิตาลีเริ่มมีสัญญาณในด้านบวก หลังจากสองพรรคการเมืองใหญ่ของอิตาลีอย่างพรรค 5-Star Movement (M5S) และพรรค League ได้แสดงความตั้งใจที่จะจัดตั้งรัฐบาลผสม พร้อมกับเรียกร้องให้มีการปลด นายเปาโล ซาโวนา ออกจากรายชื่อผู้ที่จะมาดำรงตำแหน่งรัฐมนตรีเศรษฐกิจ เนื่องจากนายซาโวนามีแนวคิดที่จะนำอิตาลีแยกตัวออกจากสหภาพยุโรป (EU)
นอกจากนี้ ตลาดยังได้รับปัจจัยหนุนจากการพุ่งขึ้นของหุ้นกลุ่มพลังงาน หลังจากราคาน้ำมันดิบ WTI ดีดตัวขึ้นกว่า 2% อันเนื่องมาจากการรายงานข่าว กลุ่มประเทศผู้ส่งออกน้ำมัน (โอเปก) และประเทศนอกกลุ่มโอเปก จะยังไม่เพิ่มกำลังการผลิตจนถึงสิ้นปีนี้